b'\n_START_ARTICLE_\nHerbert L\xc3\xbctje\n_START_SECTION_\n\xc5\xbdivljenjepis\n_START_PARAGRAPH_\nHerbert L\xc3\xbctje se je Luftwaffe kot kadet pridru\xc5\xbeil novembra 1937. Decembra 1939 je bil dodeljen k Nachjagdstaffel LG 2, \xc5\xbee februarja 1940 pa je bil preme\xc5\xa1\xc4\x8den k 12./JG 2. S to enoto je sodeloval v bitki za Francijo in junija opravljal no\xc4\x8dne naloge v enosede\xc5\xbenem lovcu. S \xc4\x8dinom poro\xc4\x8dnika je bil julija 1940 preme\xc5\xa1\xc4\x8den k Stabstafflu III./NJG 1. V no\xc4\x8di s 6. na 7. september 1940 je na svoji 49. bojni nalogi dosegel svojo prvo zra\xc4\x8dno zmago, ko je v bli\xc5\xbeini Metelena sestrelil bombnik RAF Whitley._NEWLINE_1. maja 1942 je s \xc4\x8dinom nadporo\xc4\x8dnika in petimi zra\xc4\x8dnimi zmagami postal Staffelkapit\xc3\xa4n 8./NJG 1. V no\xc4\x8di z 9. na 10. avgust pa je \xc5\xbee dosegel svojo 10. zmago, ko je sestrelil britanski bombnik Vickers Wellington. Do konca leta 1942 je dosegel \xc5\xa1e \xc5\xa1est zra\xc4\x8dnih zmag in svoj skupni izkupi\xc4\x8dek dvignil na 16. 4. marca 1943 je sodeloval na dnevni nalogi proti ameri\xc5\xa1kim te\xc5\xbekim bombnikom. V bli\xc5\xbeini mesta Den Helder je L\xc3\xbctje dosegel svojo prvo zmago podnevi, ko je sestrelil enega od ameri\xc5\xa1kih \xc5\xa1tirimotornih bombnikov Boeing B-17._NEWLINE_Kljub temu uspehu je L\xc3\xbctje \xc5\xa1e vedno deloval ve\xc4\x8dinoma pono\xc4\x8di. Tako je v no\xc4\x8di z 12. na 13. marec dosegel svojo dvajseto zra\xc4\x8dno zmago, ko je v bli\xc5\xbeini Alsalte sestrelil britanski \xc5\xa1tirimotorni te\xc5\xbeki bombnik Handley Page Halifax. Enega najve\xc4\x8djih uspehov v svoji karieri je L\xc3\xbctje dosegel v no\xc4\x8di s 13. na 14. maj, ko je v eni no\xc4\x8di sestrelil kar \xc5\xa1est sovra\xc5\xbenih bombnikov za zmage od 23 do 28. Za ta podvig je bil, takrat \xc5\xbee stotnik L\xc3\xbctje, 1. junija odlikovan z Vite\xc5\xa1kim kri\xc5\xbeem in 5. junija imenovan za Gruppenkommandeurja IV./NJG 6. To je bila enota no\xc4\x8dnih lovcev, ki je imela za nalogo varovati naftna polja v romunskem Ploestiju._NEWLINE_Septembra je bil L\xc3\xbctje za kratek \xc4\x8das preme\xc5\xa1\xc4\x8den ne Nizozemsko, kjer je dosegel nove tri zra\xc4\x8dne zmage, nato pa se je vrnil v Romunijo. Tam je ob\xc4\x8dasno letel tudi dnevne naloge in tako 10. junija 1944 dosegel tudi dve zmagi nad ameri\xc5\xa1kimi daljinskimi lovci Lockheed P-38 Lightning, ki so spremljali ameri\xc5\xa1ke bombnike med bombardiranjem Ploestija. Zmagi je dosegel v bli\xc5\xbeini romunskega glavnega mesta Bukare\xc5\xa1te. V tem spopadu pa je bil ranjen in je moral svojega po\xc5\xa1kodovanega lovca Messerschmitt Bf 110 G-4 (W.Nr. 140 018)\xc2\xa0\xc2\xbb2Z + AF\xc2\xab\xc2\xa0zasilno pristati._NEWLINE_Na naslednjih bojnih nalogah nad \xc4\x8crnim morjem je L\xc3\xbctje na svoj seznam sestreljenih letal dodal \xc5\xa1e \xc5\xa1est bombnikov Wellington britanske RAF in sovjetski dvomotorni bombnik Ilju\xc5\xa1in DB-3. Konec avgusta 1944 je bil IV./NJG 6 preme\xc5\xa1\xc4\x8den nazaj v Nem\xc4\x8dijo, 1. oktobra istega leta pa je bil L\xc3\xbctje imenovan za Komodorja NJG 6. Do konca vojne je na svoj ra\xc4\x8dun dodal \xc5\xa1e osem no\xc4\x8dnih zra\xc4\x8dnih zmag. 17. aprila je takratni major L\xc3\xbctje za svojih 50 zra\xc4\x8dnih zmag prejel hrastove liste k vite\xc5\xa1kemu kri\xc5\xbeu (Nr 836). Konec vojne je do\xc4\x8dakal s \xc4\x8dinom podpolkovnika, umrl pa je 18. januarja 1967 v K\xc3\xb6ln-Wahnu._NEWLINE_Herbert L\xc3\xbctje je na 247 bojnih nalogah med drugo svetovno vojno dosegel 50 zra\xc4\x8dnih zmag, od katerih je tri dosegel podnevi, ostale pa pono\xc4\x8di.'